Glavni pravac bio je očekivan - da će biti teška kriza, da će financije biti moguće dovesti u red za nekoliko godina. Brzina promjena me ne zadovoljava. Htio bih rast, poslove… Vladin je fokus gotovo potpuno na gospodarstvu, financijama, a ovo drugo su „spoticanja“ - poput referenduma. Dileme vas stalno prate – ako smanjite plaće i dodatke, smanjite dodatno potrošnju, a to je jedan od osnovnih problema. Možda ipak nismo trebali ići dalje rezati. Kamate nam dolaze na naplatu i ničime to ne bismo izbjegli, rekao je na početku posebne emisije HTV-a u povodu dvije godine mandata aktualne Vlade njezin predsjednik Zoran Milanović.



Europski uhidbeni nalog



U vezi s europskim uhidbenim nalogom Milanović je rekao kako nema sukoba s Europskom komisijom. Mi nismo u sukobu, nećemo izgubiti ni eura, imali smo relativno dobru potporu država članica. EK je naš partner, ali i tijelo koje će „gurati“ po svom bez obzira na interese države. Nećemo odustati od stajališta da sve države imaju isti status. Ne bih nikada učinio ništa da RH izložim riziku. Nije moguće da se RH i Slovačka tretiraju po jednom mehanizmu, a stare države po drugom, rekao je.



Nezaposlenost, investicije, privatizacija, reforme



Na tvrdnju da Vlada navodi uspjehe dvogodišnjeg mandata, a bilježi se samo rast nezaposlenosti, pa se zaključuje kako je očito da mjere ne daju rezultate, premijer je rekao da su na pola puta i da idu sporo. Na razrovanoj smo stazi. Obećavali smo red i rad i ova je zemlja danas puno vrednija i mnogo bolje funkcionira administracija. To je samo poštovanje zakona, a ne reforma. Od 2000., a osobito od 2004. do 2012., svi su instrumenti bili na stolu. Zaposlenost je ključna stvar. Na burzi je 360.000, mnogi rade na crno i u tom smo smislu poluuređena država, naveo je.



Imamo investicija, no o njima se ne govori mnogo. Dosta uspješno radimo na tome da europske fondove i njihovu iskoristivost dignemo na najveću moguću razinu. To je velik izvor novca za nas. Događa se velika prihodovna polarizacija u društvu. Sve će više biti ljudi koji zarađuju dobro, a najviše onih koji su u prosjeku, i to je realnost. Pitanje je i koliko će se ljudi samozaposliti. U vremenima krize državna služba postaje tražena. Nismo „politički“ zapošljavali. Očekujem više odgovornosti od ljudi koji imaju ulaz u medijski prostor. Nisam nikada govorio o borbi protiv korupcije, to čine samo „sumnjivi“ tipovi, smatra premijer Milanović.



Spomenuo je i prodaju Croatia osiguranja. U CO uvodimo strateškog partnera, još bolji menadžment, sužavamo prostor za političko zapošljavanje, rekao je zašto se to radi.



Za rezultate reformi smatra da nisu kakve su očekivali. Članovi Vlade rade na svojim programima, a rezultati su jedino posao, poštena plaća, no ne doživotno, a svi će morati biti svjesni da ćemo se stalno morati mijenjati, prilagođavati, kazao je predsjednik Vlade.



Na pitanje voditelja emisije Danka Družijanića je li nam naštetio izlazak iz CEFTA-e, a ulazak u EU Milanović je rekao da je EU prva liga. Mi smo spremni i formalno i mentalno. Prošli smo najteže pregovore, a ako ih budu Srbija i BiH morali proći, ne znam kako će ući. Izlaskom iz CEFTA-e nismo izgubili ništa, a tradicionalne grane trgovine funkcionirat će i dalje. Valjda nećemo kukati za CEFTA-om kao neki za Jugoslavijom. Kao, bilo je dobro! Vraga je bilo dobro, nije bilo dobro, izjavio je.



Ukinuli smo niz parafiskalnih nameta, ali to neće samo po sebi riješiti probleme. Zakonodavne intervencije olakšavaju poslovanje. Nijedna mjera koja bi otežavala poslovanje nije donesena u ove dvije godine. Jedini porez koji je povećan je PDV, a ukinut je porez na reinvestiranu dobit – 2 milijarde kuna, rekao je nakon komentara predsjednika HUP-a Ivice Mudrinića.



Poduzetnici se bore, oprezni su jer su se opekli. U brodogradnji smo napravili sve što smo mogli. Brodogradnja je godinama usisavala milijarde od poreznih obveznika, no ne dobiju li škverovi poslove, pitanje je opstanka, bit će teško, država više neće moći pomoći. Brodogradilišta su godinama bila nečija „kasica-prasica“. Mi smo posao sa škverovima završili, to je velika stvar, pohvalio se Milanović.



Sindikati, predviđanje The Economista



Nakon što je premijer saslušao oštru kritiku lidera najveće sindikalne središnjice Saveza samostalnih sindikata Hrvatske Mladena Novosela, kazao je da im sindikati nisu dali nikakvu potporu. Mi smo rekli da će biti jako teško. Novosel je predstavnik privatnog sektora, njima država nije poslodavac. To je važno napomenuti, jer bi taj sindikat trebao imati manje prigovora na Vladin rad. Neisplata plaća nam je iznimno bitna, uveli smo niz mjera za „utjerivanje“ plaća. On kaže da je Vlada pretvorila sindikate od prijatelja u neprijatelje, to je u Europi floskula. Nemojmo uspoređivati Hrvatsku i Njemačku, naravno da nisam sretan zbog ove situacije, no ona je naslijeđena, idemo to mijenjati, replicirao je premijer sindikalistu.



Na izvješće The Economista kako nam predviđa visok rizik od društvenih nemira predsjednik Milanović je rekao kako nezadovoljstva, naravno, ima, ali gdje ga nema u Europi osim u Njemačkoj. No ni Economist nije mogao prognozirati krizu. Ne čudim se njihovoj ocjeni, koja proizlazi iz klime u društvu koja je nastala, zbog tema koje netko forsira. U Vukovaru ne očekujem eskalaciju. Otvorili smo i Markov trg za prosvjede, no to služi i kao pozornica „nedobronamjernima“. Nastavit ćemo tako živjeti, no u tom smislu nije bilo nasilja i nereda, a bilo ih je u barem 10 europskih država, rekao je premijer.



Sabo, DORH



Sabi bih uvijek dao potporu, a današnji dolazak se „poklopio“ sa sjednicom Gradskog vijeća. Optužnica protiv Sabe temeljena je na iskazu HDZ-ovke, a sud je odbio snimku. Što da kažem? Budimir je vitalno subjektivna osoba koja je došla namještati „klopku“ drugoj strani, ona praktički osobu cijelo vrijeme navodi na kazneno djelo. Na kraju je DORH podignuo optužnicu jer je to jednostavnije. Ako optužnica ne uspije, nitko neće biti odgovoran, a ako uspije, DORH je napravio svoj posao. I što da napravim? Smijenim Sabu? U dilemi sam, no duboko sumnjam u vjerodostojnost Budimir, komentirao je Milanović događaje u Vukovaru oko Željka Sabe i Marije Budimir i na kraju te teme rekao kako je položaj DORH-a i sudova takav da su gotovo nedodirljivi. Svako pitanje meni kao premijeru po pitanju toga je promašeno, smatra.



Zastoj ustavnih promjena



Ustavne promjene nam nisu „o glavu“. Tko može biti protiv ukidanja zastare teških ubojstava osim ove ekipice iz HDZ-a? Dogovorili smo da ćemo promijeniti pravila o referendumu jer služi kao sredstvo najgore manipulacije. Ustavne promjene ne mogu biti savršene, nego onakve kakve su moguće, a da nisu štetne, izjavio je Milanović.



Na konstataciju da su prijedlozi predsjednika Republike Ive Josipovića o ustavnim promjenama loše tretirani rekao je da predsjednika treba uvažavati. Ali on ima simboličnu ulogu. U promjenama Ustava ne sudjeluje predsjednik, nego je to posao Sabora. Predsjednik ovdje nije bio ni predlagatelj. Promjene Ustava su rezultat kompromisa i uvijek bi mogle biti bolje. Traži se koalicija za ono što je moguće. Mi smo se dogovorili za ono što je fer, moguće, što je dobro i svatko tko želi dobro Hrvatskoj treba biti za promjene. HDSSB sada čekamo, rekao je.



Vladini rezultati u dvije godine



Što smo napravili: ukinuli povlaštene mirovine, neisplata plaća je kazneno djelo, reprogramiranje dugova građanima i tvrtkama, predstečajne nagodbe, poticaji, legalizacija, sustav gospodarenja komunalnim otpadom, registar branitelja, zdravstveni i građanski odgoj, medicinski potpomognuta oplodnja, istospolni brakovi, brodogradnja – to se zove red i pravila, tako funkcioniraju uređene države. To je teži put, kao put na Mjesec. To je vrlo kompliciran mehanizam, a ako budemo dobri u privlačenju fondova – prema 80-90%, Pelješki most, pruge, sve nam stoji na raspolaganju. Ne budemo li dobro radili, taj novac će propasti i to je glavna mjera, zaključio je gostovanje u emisiji HTV-a premijer Milanović.



U videoprilogu pogledajte snimku cijele emisije.